[image: Stema 2002 c]
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
 
Tiranë më, 13.07.2015				       	             Dokument parlamentar

RAPORT
PËR PROJEKTLIGJIN “PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS FEDERALE
TË GJERMANISË, PËR BASHKËPUNIMIN FINANCIAR 2011,
PËR PROJEKTIN “PROGRAM PËR SEKTORIN E UJIT/PROGRAM PËR FURNIZIMIN E ZONAVE RURALE ME UJË, III””

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për bashkëpunimin financiar 2011, për projektin “Program për sektorin e ujit/program për furnizimin e zonave rurale me ujë, III””, në mbledhjen e datës 13 korrik 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Fondit Shqiptar të Zhvillimit.

Kjo marrëveshje ka për qëllim arritjen e bashkëpunimit financiar ndërmjet qeverisë së Republikës Federale të Gjermanisë dhe qeverisë së Republikës së Shqipërisë, për të kontribuar në zhvillimin social dhe ekonomik në Republikën e Shqipërisë. Marrëveshja rregullon dhënien e një huaje me kushte të favorshme nga Kreditanstalt für Wiederaufbau (KfW) në favor të Republikës së Shqipërisë në vlerën 24 000 000 (njëzet e katër milionë) euro, për realizimin e projektit.

[bookmark: _GoBack]Programi për sektorin e ujit/programi për furnizimin e zonave rurale me ujë III”, financuar nga KfW, ka për qëllim sigurimin e përdorimit të skemave të rehabilituara ose të ndërtuara të furnizimit me ujë. Në këtë mënyrë, synohet t’i garantohet popullsisë së zonave që përfitojnë nga projekti furnizim i qëndrueshëm dhe i përmirësuar me ujë të pijshëm, të sigurt dhe me tarifa të pranueshme.

Nëpërmjet projektit të mbështetur financiarisht nga qeveria gjermane do të arrihen rezultatet e mëposhtme: 

· Më tepër se 75 000 individë do të furnizohen me ujë; 
· Standardet EU të Direktivës së Këshillit 98/83/EC do të arrihen në masën 90% në komunat e planifikuara; 
· 80% e skemave të furnizimit me ujë në komunat e përfshira në program do të operojnë në mënyrën e duhur dhe do të mirëmbahen me tarifa të pranueshme në raport me nivelin e varfërisë kombëtare. 

Përdorimi i shumës së huasë, kushtet në të cilat vihet në dispozicion ajo, si dhe procedura e dhënies së huasë do të përcaktohen në marrëveshjen e huasë dhe projektit, e cila do të lidhet ndërmjet KfW-së dhe huamarrësit e që do të ketë si objekt të rregullimit të saj financimin dhe zbatimin e projektit.

Autoritet përgjegjëse për zbatimin e kësaj marrveshjeje do jenë Ministria e Financave dhe Ministria e Transportit dhe Infrastrukturës.
Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

